
Korunk egyik társadalmi problémája: a válások, avagy segíthet-e a társadalmi marketing?

Manapság egyértelműen kijelenthetjük, hogy társadalmunk egyik súlyos problémája a válás, amely Magyarországon is számos kapcsolatot érint.
A válás egyéni döntés, viszont az, hogy honnan jön ez az elhatározás, nagyon sokrétű. A származási családból hozott minta az egyik legmélyebb ok. Napjainkban számos házasság múlhat a nem megfelelő kommunikáción, amely a származási családból hozott teher. Nem figyelünk oda egymás érzéseire, vágyaira, amely a válás szélére sodorhat kapcsolatokat és családokat.
A társadalmi marketing az ehhez hasonló szociális problémák megoldására nyújt segítséget. A társadalmi marketing célkitűzése nem más, mint konstruktív megoldások fejlesztése a kívánt magatartásváltozás érdekének megfelelően. Képes arra, hogy a releváns célcsoport viselkedését oly módon modifikálja, amely a társadalom számára előnyös lehet.
Dolgozatomban megvizsgálom, hogyan segíthet a társadalmi marketing azokon a párkapcsolatokon, amelyek a váláshoz közelednek és közel sem helyrehozhatatlanok.
A dolgozat célja az előzetes ismeretek megteremtése, avagy a váláshoz vezető út részletes vizsgálata jogi, pszichológiai és statisztikai oldalról feltérképezve, különös
tekintettel a fókusztémára vonatkozóan, ahol a válás aktív érintettjei mellett a passzív elszenvedőket is részleteztem.
A dolgozatom fókusztémája az a szakasz, amikor a házastársakban megfogalmazódik a válási szándék gondolata az adott krízishelyzetekben. Amennyiben nem helyrehozhatatlan károkról beszélünk, akkor ez az a pont, ahol a megfelelő beavatkozási móddal rendbe hozhatjuk a kapcsolatot. A vizsgálatom során így olyan lényeges témaköröket céloztam meg elsősorban az elemzés során, mint a házasságot befolyásoló belső és külső tényezők, a külső környezet segítségnyújtó és korlátozó hatása, a lehetséges megoldó eszközök, beavatkozási módok és a generációk közötti alapvető különbségek, ugyanis a válás számos korcsoportot érint.
A témakörök részletes elemzése után a saját javaslatom kerül bemutatásra, egy applikáció formájában és bemutatom, hogy szerintem hogyan nyújthat segítséget egy alkalmazás a probléma megoldásában.



